In mony a foreign pairt I’ve been, An’ mony an unco ferlie seen, Since, Mr. Johnstone, you and I Last walkit upon Cocklerye. Wi’ gleg, observant een, I pass’t By sea an’ land, through East an’ Wast, And still in ilka age an’ station Saw naething but abomination. In thir uncovenantit lands The gangrel Scot uplifts his hands

At lack of a’ sectarian fush’n, An’ cauld religious destitution. He rins, puir man, frae place to place, Tries a’ their graceless means o’ grace, Preacher on preacher, kirk on kirk – This yin a stot an’ thon a stirk – A bletherin’ clan, no warth a preen, As bad as Smith of Aiberdeen!

At last, across the weary faem, Frae far, outlandish pairts I came. On ilka side o’ me I fand Fresh tokens o’ my native land. Wi’ whatna joy I hailed them a’ – The hilltaps standin’ raw by raw, The public house, the Hielan’ birks, And a’ the bonny U.P. kirks! But maistly thee, the bluid o’ Scots, Frae Maidenkirk to John o’ Grots, The king o’ drinks, as I conceive it, Talisker, Isla, or Glenlivet!

For after years wi’ a pockmantie Frae Zanzibar to Alicante, In mony a fash and sair affliction I gie’t as my sincere conviction – Of a’ their foreign tricks an’ pliskies, I maist abominate their whiskies. Nae doot, themsel’s, they ken it weel, An’ wi’ a hash o’ leemon peel, And ice an’ siccan filth, they ettle The stawsome kind o’ goo to settle; Sic wersh apothecary’s broos wi’ As Scotsmen scorn to fyle their moo’s wi’.

An’, man, I was a blithe hame-comer Whan first I syndit out my rummer. Ye should hae seen me then, wi’ care The less important pairts prepare; Syne, weel contentit wi’ it a’, Pour in the sperrits wi’ a jaw! I didnae drink, I didnae speak, – I only snowkit up the reek. I was sae pleased therein to paidle, I sat an’ plowtered wi’ my ladle.

An’ blithe was I, the morrow’s morn, To daunder through the stookit corn, And after a’ my strange mishanters, Sit doun amang my ain dissenters. An’, man, it was a joy to me The pu’pit an’ the pews to see, The pennies dirlin’ in the plate, The elders lookin’ on in state; An’ ‘mang the first, as it befell, Wha should I see, sir, but yoursel’

I was, and I will no deny it, At the first gliff a hantle tryit

To see yoursel’ in sic a station – It seemed a doubtfu’ dispensation. The feelin’ was a mere digression; For shune I understood the session, An’ mindin’ Aiken an’ M’Neil, I wondered they had dune sae weel. I saw I had mysel’ to blame; For had I but remained at hame, Aiblins – though no ava’ deservin’ ‘t – They micht hae named your humble servant.

The kirk was filled, the door was steeked; Up to the pu’pit ance I keeked; I was mair pleased than I can tell – It was the minister himsel’! Proud, proud was I to see his face, After sae lang awa’ frae grace. Pleased as I was, I’m no denyin’ Some maitters were not edifyin’;

For first I fand – an’ here was news! – Mere hymn-books cockin’ in the pews – A humanised abomination, Unfit for ony congregation. Syne, while I still was on the tenter, I scunnered at the new prezentor; I thocht him gesterin’ an’ cauld – A sair declension frae the auld. Syne, as though a’ the faith was wreckit, The prayer was not what I’d exspeckit. Himsel’, as it appeared to me, Was no the man he used to be. But just as I was growin’ vext He waled a maist judeecious text, An’, launchin’ into his prelections, Swoopt, wi’ a skirl, on a’ defections.

O what a gale was on my speerit To hear the p’ints o’ doctrine clearit, And a’ the horrors o’ damnation Set furth wi’ faithfu’ ministration! Nae shauchlin’ testimony here – We were a’ damned, an’ that was clear, I owned, wi’ gratitude an’ wonder, He was a pleisure to sit under.

FOOTNOTE: TABLE OF COMMON SCOTTISH VOWEL SOUNDS

ae } ae } = open A as in rare.

a’ } au } = AW as in law aw }

ea = open E as in mere, but this with exceptions, as heather = heather, wean=wain, lear=lair.

ee } ei } = open E as in mere. ie }

oa = open O as in more. ou = doubled O as in poor. ow = OW as in bower. u = doubled O as in poor. ui or u-umlaut before R = (say roughly) open A as in rare. ui or u-umlaut before any other consonant = (say roughly) close I as in grin. y = open I as in kite. i = pretty nearly what you please, much as in English, Heaven guide the reader through that labyrinth! But in Scots it dodges usually from the short I, as in grin, to the open E, as in mere. Find the blind, I may remark, are prounced to rhyme with the preterite of grin.